Un mesaj RO-ALERT a fost emis, sâmbătă, în satul Valea Cheii, la intrarea în staţiunea Băile Olăneşti, după ce un autoturism a intrat într-o conductă de gaze şi a avariat-o. În zonă au fost sesizate pierderi însemnate de gaze. Traficul pe DN 64 este oprit.
La fața locului intervin mai multe echipaje de pompieri, cu o autospecială de stingere cu apă şi spumă, o autospecială CBRN şi o ambulanţă SMURD, persoanele din gospodăriile din apropiere urmând să fie evacuate.
„Echipajele operative au balizat zona şi au realizat un perimetru de siguranţă, urmând a se lua toate măsurile necesare pentru protecţia populaţiei din zona respectivă, inclusiv emiterea unui mesaj RO-ALERT. Până în acest moment, au fost evacuate 12 persoane din şase gospodarii, iar alimentarea cu gaz a fost oprită. Totodată, a fost identificată persoana care a produs accidentul. Aceasta a suferit un atac de panică şi a fost evaluată de echipajul SMURD, dar refuză transportul la spital”, a precizat purtătorul de cuvânt al ISU Vâlcea, Sorin Albinaru.